Joernalis gaan polisie toe ná EFF-dreigementeKarima Brown. Die veteraanjoernalis Karima Brown sal aanklagte by die polisie en die Onafhanklike Verkiesingskommissie (OVK) teen die EFF aanhangig maak nadat sy deurgeloop het onder verbale mishandeling van Julius Malema en sy ondersteuners. “Ek sal ŉ amptelike klag by die OVK indien. En by die polisie,” het Brown gesê. Sy meen die EFF oortree die gedragskode van die OVK, soos vervat in die Verkiesingswet, wat dit stel dat partye nie taal mag gebruik wat geweld aanhits nie en dat partye voor, gedurende en ná die verkiesing die rol van die media moet respekteer. “Ons moet die OVK vra hoe so ŉ party op die stembrief kan wees. Die party dreig joernaliste. Die party moedig sy ondersteuners aan om verkragtingsdreigemente en dreigemente van seksuele aanranding te maak. Dit wil voorskryf wat ek as joernalis kan doen,” het sy gesê. “[Die EFF] teister vroue. Die party val ons letterlik aan. Hoe kan so ŉ party toegelaat word om deel te wees van ŉ grondwetlike demokrasie? Dit is die fundamentele vraag.” Partye wat die OVK se gedragskode oortree se registrasie vir die verkiesing kan teruggetrek word. Die vraag of die EFF verbied moet word om aan die verkiesing deel te neem is reeds verlede jaar deur mediavryheidsaktiviste geopper nadat Malema voorgesette aanvalle op joernaliste uitgevoer het, insluitend Brown, News24-redakteur Adriaan Basson en die Tiso Blackstar-joernalis Ranjeni Munusamy. Die jongste aanval op Brown het begin nadat Malema haar op Twitter daarvan beskuldig het dat sy “spioene” na ŉ veldtogvergadering gestuur het wat die EFF met sy “oudstes” in Ekurhuleni se Wyk 6 gehou het. Brown wou inligting oor die geleentheid na kollegas by eNCA stuur, maar het dit per ongeluk na die EFF se WhatsApp-groep gestuur. Malema het daarop gereageer deur Brown se selfoonnommer te publiseer, wat daartoe gelei het dat EFF-ondersteuners ŉ vlaag van verbale mishandeling, beledigings en dreigemente op haar losgelaat het. Sy is selfs met verkragting en aanvalle gedreig. Die EFF-leier, Julius Malema. Foto: ANA Die Suid-Afrikaanse Nasionale Redakteursforum (Sanef) het met skok gereageer oor die boodskappe wat aan Brown gestuur is en geëis dat sy om verskoning gevra word. Mbuyiseni Ndlozi, die EFF se woordvoerder, het egter bloot ŉ verklaring uitgereik en Brown as ŉ “ANC-werker” bestempel. “Die EFF sê al lank dat Karima Brown nie ŉ joernalis is nie, maar ŉ openlik erkende ANC-werker. Alle joernaliste wat werklike posisies beklee en wie se integriteit ooreenstem met joernalistieke etiek, moet omgee oor die rol wat Karima Brown in die media speel,” het hy gesê. Brown sê die EFF teister vroue oor die algemeen en wil haar voorskryf vir wie sy as joernalis mag werk en hoe sy haar werk moet doen. Sy meen die party se gedrag het aanduidings van fascisme. Sanef het op sy beurt gesê die aanvalle op Brown is deel van ŉ groter aanval op mediavryheid en Malema moet dit staak. Die forum sê Brown se boodskap was bloot ŉ standaard nuuskantoor-kennisgewing aan kollegas om te vra dat hulle ŉ oog op die geleentheid hou. Vuyo Mvoko, eNCA se politieke redakteur, het ook in ŉ boodskap op die EFF WhatsApp-groep bevestig dat Brown ŉ weeklikse program oor politiek op die nuuskanaal aanbied. “Sy het ŉ span wat haar help om die program saam te stel. Deur die loop van die week help die span om ŉ oog te hou op gebeure in die politiek,” het hy gesê. “Dit was ŉ versoek om die geleentheid dop te hou en niks meer nie. Die feit dat dit per ongeluk daarheen [na die EFF] gestuur is, verander nie die feite nie en regverdig nie die ongevraagde en lafhartige aanvalle op haar nie.”